仲嘉錄示新齋聯句用韻書懷奉寄一首
作者：程俱
朝代：宋

paragraphs: 我歌無庸歸，禮意固有屬。
渠儂方不顧，欲問何拘曲。
乃知交際難，不若逃空谷。
憂端浩無窮，日飲思枕麴。
文求世人笑，字異山鬼哭。
龍鸞閱斯冰，劍弩對鷂鵠。
鴈門既呼卿，司武或見梏。
閉關固自如，青簡得三復。
誰後足趦趄，墮彼手翻覆。
汨泥無紆轡，絕迹慕前躅。
故人有新詩，遠寄資賸馥。
鳴嚶倡復和，流徵斷還續。
華如三女粲，學陋一夔足。
吟餘寫幽懷，蹇思慚刻燭。